“Колхозник” тамгасы шәһәр кешесенә дә тагыла

	Зәвыксыз, ямьсез киенгән кешегә гадәттә “колхозник” тамгасы сугыла, авыл кешесенә генә түгел, киенә белмәүче шәһәрнекенә дә тагыла бу кушамат... 	 Беркөнне Беренче каналдагы “Голос. Дети” тапшыруы карап, балаларның сәләтләренә сокланып утырам. Шунда миллионлаган тамашачылар каршында күлмәктән һәм ...кроссовкидан җырлаган кыз баланы күреп, җыр тыңлау гамем җуелды. Ни дип аңларга моны? Зәвык дигән нәрсә кайда? Бу бит зур проект, шоу-программа! Клубта эшләгәндә авыл сәхнәсенә кроссовки киеп чыккан кыз бала күрмәдем мин. Колхозда эшләп, тере акча күрмәгән ата-ана, бурычка булса да акча табып, баласының өс киеменә туры килгән аяк киеме алып кигезә иде. Әллә җырлау гына сәнгатьме, матур киенә белү дә үзенә бер сәнгать ләбаса! Юккамыни, зәвык белән киенүне илкүләм хәл итү дәрәҗәсенә күтәреп, “Модный приговор” ише телетапшырулар әзерлиләр. Ә шул ук вакытта, зур сәхнә тирәсендә, сәнгать үзәгендә кайнаучылар, гади генә нәрсәләрне аңламыйчамы, әллә аңлапмы – үтәмиләр. Спорт мәйданчыгы белән сәхнәне бутамасыннар инде, кем әйткәндәй, колхозник булмаган башлары белән! Ун минутлык чыгышка яратып кигән кроссовкидан аерылып торып буладыр бит?! 
	Гүзәл ГАЛЛӘМОВА	
Татарстан яшьләре

	№ 9 |  	


